Αθήνα/Athens: 22.10.2014

Αρ. Πρωτ/Ref. Nr: 4205

Πληροφορίες: Λογαράς Δημήτρης

**ΠΡΟΣ:**

**- κα Ρ. Δούρου, Περιφερειάρχη Αττικής**

**ΚΟΙΝ:**

* **Γραφείο Υφυπουργού Ανάπτυξης & Ανταγωνιστικότητας κου Οδ. Κωνσταντινόπουλου**
* **Γραφείο Γενικού Γραμματέα Επενδύσεων (ΕΣΠΑ)**
* κ. Ι. Φίρμπα, Προϊστάμενο Ειδικής Υπηρεσίας Στρατηγικής, Σχεδιασμού & Αξιολόγησης Αναπτυξιακών Προγραμμάτων (ΕΥΣΣΑΑΠ)

**- κ. Κ. Λέμα, Προϊστάμενο ΕΔΑ Περιφέρειας Αττικής**

* κ. Δ. Ιακωβίδη, Αναπληρωτή Προϊστάμενο της ΕΥΣΣΑΑΠ, Προϊστάμενο της Μονάδας Β, συντονιστή της *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*
* Μέλη *«Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014-2020»*

**ΘΕΜΑ:** «**Προτάσεις Ε.Σ.Α.μεΑ. επί του υποβληθέντος στην Ευρωπαϊκή Επιτροπή κειμένου του Περιφερειακού Επιχειρησιακού Προγράμματος ‘Αττική 2014 - 2020’***»*

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, ιδρυτικό μέλος του Ευρωπαϊκού Φόρουμ Ατόμων με Αναπηρία (European Disability Forum), μέλος με δικαίωμα ψήφου στις Επιτροπές Παρακολούθησης των Επιχειρησιακών Προγραμμάτων του ΕΣΠΑ 2007 - 2013, μέλος της Ομάδας Εργασίας σχετικά με την ένταξη της διάστασης της αναπηρίας και της μη διάκρισης στο ΕΣΠΑ 2014 -2020 βάσει της υπ’ αριθ. 14125/ΕΥΣΣΑΑΠ 989/ 24.03.2014 Απόφασης του Υπουργού Ανάπτυξης και Ανταγωνιστικότητας, διαθέτουσα διαχειριστική επάρκεια Β΄ και Γ΄ Τύπου για την υλοποίηση συγχρηματοδοτούμενων πράξεων στο πλαίσιο του ΕΣΠΑ 2007 - 2013 και διαπίστευση ως φορέας παροχής προγραμμάτων *«Δια Βίου Μάθησης»* - **με το παρόν σας αποστέλλει τις προτάσεις της επί του κειμένου του Περιφερειακού Επιχειρησιακού Προγράμματος (ΠΕΠ) ‘Αττική 2014 - 2020’,** το οποίο αναρτήθηκε στο διαδίκτυο μετά την υποβολή του (στις 17 Ιουλίου 2014) στην Ε.Ε**.**

**Η Ε.Σ.Α.μεΑ. λαμβάνοντας υπόψη ότι στη νέα προγραμματική περίοδο:**

* τόσο ο Κανονισμός ΕΕ 1303/2013 περί καθορισμού κοινών διατάξεων για τα Ευρωπαϊκά Διαρθρωτικά και Επενδυτικά Ταμεία (ΕΔΕΤ) όσο και οι επιμέρους Κανονισμοί των Ευρωπαϊκών Ταμείων, ενισχύουν τις απαιτήσεις τους αναφορικά με τα άτομα με αναπηρία και την προσβασιμότητα σε σχέση με την προηγούμενη προγραμματική περίοδο (*βλ. άρθρο 7 και γενικές εκ των προτέρων αιρεσιμότητες 1 και 3 του Κανονισμού 1303/2013*), δεδομένης της προηγηθείσας υπογραφής της Σύμβασης των Ηνωμένων Εθνών για τα δικαιώματα των ατόμων με αναπηρία από την Ευρωπαϊκή Ένωση (Η Σύμβαση και το συνοδευτικό αυτήν Προαιρετικό Πρωτόκολλο επικυρώθηκαν, ως γνωστόν, και από την ελληνική Βουλή και δια του ν. 4074/2012 - Αρ. ΦΕΚ 88 Α΄ - αποτελούν πλέον και εθνική νομοθεσία),
* ενδυναμώνεται η σημασία της εταιρικής σχέσης με κοινωνικούς εταίρους, μη κυβερνητικές οργανώσεις και φορείς - όπως η Ε.Σ.Α.μεΑ. - που είναι υπεύθυνοι για την προώθηση της κοινωνικής ένταξης και την καταπολέμηση των διακρίσεων (βλ. άρθρα 5 και 26 Κανονισμού 1303/2013), καθώς και η υποχρέωση ενίσχυσης αυτών των εταίρων (βλ. άρθρο 6 Κανονισμού 1304/2013),
* οι νέοι Κανονισμών των ΕΔΕΤ περιλαμβάνουν την υποχρέωση οριζόντιας εφαρμογής των αρχών της μη διάκρισης λόγω αναπηρίας και της προσβασιμότητας στα άτομα με αναπηρία, με ρητές αναφορές σε αυτά, και μάλιστα στο πλαίσιο όλων των επενδυτικών προτεραιοτήτων των Προγραμμάτων, είτε απευθύνονται στο γενικό πληθυσμό είτε αφορούν σε στοχευμένες παρεμβάσεις (*βλ. άρθρο 7 Κανονισμού ΕΕ 1303/2013, άρθρο 8 Κανονισμού ΕΕ 1304/2013, σημεία 5 και 15, άρθρα 3 και 5 του Κανονισμού ΕΕ 1301/2013 κ.λπ.*),
* η οριζόντια ενσωμάτωση των αρχών της μη διάκρισης λόγω αναπηρίας και της προσβασιμότητας σε δράσεις που απευθύνονται στο γενικό πληθυσμό αποτελεί και το σημείο-κλειδί που θα φέρει τη μεγάλη διαφορά προς όφελος των ατόμων με αναπηρία, αποτρέποντας τη δημιουργία νέων εμποδίων, τη φτώχεια και τον κοινωνικό αποκλεισμό τους,

καθώς και τις αναφορές στα άτομα με αναπηρία που περιλαμβάνονται στο κείμενο του ΠΕΠ, **προτείνει τα ακόλουθα:**

1) Έχουμε ήδη αναφερθεί σε προηγούμενες επιστολές μας στην ανάγκη διακεκριμένης αναφοράς στα άτομα με αναπηρία, κατά τα πρότυπα των νέων Κανονισμών των Ευρωπαϊκών Ταμείων, όποτε κατά την αναφορά του όρου *«ευπαθείς ή μειονεκτούσες ομάδες πληθυσμού»* γίνεται ανάλυση/εξειδίκευση του όρου μέσω της χρήσης παρένθεσης ή ιδιαίτερης παραπομπής σε ομάδες πληθυσμού*.* Στο κείμενο του εν λόγω ΠΕΠ είναι εμφανής η απουσία αυτή, ενώ αντίθετα αναφέρονται διακεκριμένα άλλες πληθυσμιακές ευπαθείς ομάδες Ρομά, άνεργοι, νέοι, γυναίκες κ.λπ.

**2)** Κατά τη μελέτη του υποβληθέντος ΠΕΠ στην Ε.Ε., παρατηρήθηκε η χρήση τυποποιημένου εδαφίου σχετικά με τις κατευθυντήριες αρχές επιλογής πράξεων κάθε επενδυτικής προτεραιότητας, το οποίο περιέχει μεν αναφορά στην μη διάκριση εν γένει και την ισότητα των φύλων αλλά όχι στην προσβασιμότητα των ατόμων με αναπηρία σε αντίθεση με τις προβλέψεις του άρθρου 7 του Κανονισμού 1303/2013, όπου υπάρχει διακριτή αναφορά στην αρχή αυτή. Με δεδομένη λοιπόν την υποχρέωση διασφάλισης της προσβασιμότητας στα άτομα με αναπηρία **η Ε.Σ.Α.μεΑ. θεωρεί ότι είναι αναγκαία η παρακάτω τροποποίηση του σχετικού τυποποιημένου εδαφίου** (*βλ. κείμενο με χαρακτήρες bold*) **στην παράγραφο ‘*Κατευθυντήριες αρχές για την επιλογή πράξεων*’**, που συνοδεύει την ανάλυση κάθε Επενδυτικής Προτεραιότητας, ώστε **πάντα να περιλαμβάνεται και η προσβασιμότητα στα άτομα με αναπηρία μεταξύ των κατευθυντήριων αρχών επιλογής πράξεων όπως προβλέπεται από τον Κανονισμό 1303/2013.** Εξάλλου όπως είναι γνωστό, η αναφερόμενη στο τυποποιημένο κείμενο ‘*ισοτιμία στις επιλογές*’ προκειμένου για τα άτομα με αναπηρία διασφαλίζεται μονοσήμαντα από την εξασφάλιση της προσβασιμότητας υποδομών και υπηρεσιών.

*[…]Οι βασικές αρχές που θα διέπουν τη διαμόρφωση της μεθοδολογίας και των κριτηρίων για την αξιολόγηση και επιλογή των πράξεων είναι η αξιολόγηση ως προς τη σκοπιμότητα, αποδοτικότητα και αποτελεσματικότητά τους προκειμένου να διασφαλίζεται η μέγιστη δυνατή συμβολή τους στην επίτευξη των Ειδικών Στόχων και των αποτελεσμάτων που προβλέπονται για κάθε αντίστοιχη επενδυτική προτεραιότητα των αξόνων προτεραιότητας του προγράμματος. Η μεθοδολογία και τα κριτήρια θα είναι επίσης συνεπή με τις κατευθυντήριες αρχές που προβλέπονται από τους Κανονισμούς και αφορούν στην προώθηση της ισότητας μεταξύ ανδρών και γυναικών και της μη διάκρισης* ***και της προσβασιμότητας στα άτομα με αναπηρία****, καθώς επίσης και με τις αρχές της διατηρήσιμης ανάπτυξης (άρθρα 7 και 8 του Καν. 1303/2013). Ιδιαίτερη έμφαση θα δοθεί στη διατύπωση των κριτηρίων με τρόπο που θα διασφαλίζει τη διαφάνεια, την αντικειμενικότητα και την ισοτιμία στις επιλογές, ενώ αυξημένη βαρύτητα θα δίδεται σε πράξεις που αναδεικνύουν συνέργειες και συμπληρωματικότητες με άλλες πράξεις, Ταμεία και Ε.Π.[…]*

**3)** Στην ενότητα **11 *‘Οριζόντιες Αρχές*’, παρ.** **11.2 ‘*Ισότητα ευκαιριών και κατάργηση των διακρίσεων’*** των Περιφερειακών Επιχειρησιακών Προγραμμάτων, η Ε.Σ.Α.μεΑ. είχε προτείνει τη συμπερίληψη τυπικού κειμένου, το οποίο όμως όπως φάνηκε από τα κείμενα των Επιχειρησιακών Προγραμμάτων που υποβλήθηκαν στην Ε.Ε. δεν ελήφθη υπόψη. Ως εκ τούτου, **θεωρούμε αναγκαία κατ’ ελάχιστον τη συμπλήρωση του κειμένου ως εξής** *(βλ. κείμενο με χαρακτήρες bold)*

*[…]Η καταπολέμηση κάθε μορφής διακρίσεων και η προαγωγή της ισότητας ευκαιριών,* ***καθώς και η διασφάλιση της προσβασιμότητας στα άτομα με αναπηρία,*** *διατρέχει οριζόντια το Επιχειρησιακό Πρόγραμμα, ενώ επιπλέον αναλαμβάνονται συγκεκριμένες ενέργειες για την:*

* *Ισότιμη πρόσβαση στην αγορά εργασίας.*
* *Ισότιμη πρόσβαση στην εκπαίδευση, στην κατάρτιση και τη δια βίου μάθηση.*
* *Προώθηση της κοινωνικής ένταξης και καταπολέμησης της φτώχειας.*
* *Καταπολέμηση των διακρίσεων λόγω, φυλετικής ή εθνικής καταγωγής, θρησκείας ή πεποιθήσεων, αναπηρίας, ηλικίας ή γενετήσιου προσανατολισμού.*

*Πιο συγκεκριμένα, στο πλαίσιο του ΕΠ Αττική 2014-2020,έχουν ενταχθεί επενδυτικές προτεραιότητες και παρεμβάσεις που στοχεύουν στην ενεργό ένταξη, στην κοινωνικοοικονομική ενσωμάτωση περιθωριοποιημένων κοινοτήτων, στην καταπολέμηση κάθε μορφής διακρίσεων, στη βελτίωση της πρόσβασης σε υψηλής ποιότητας κοινωνικές και υγειονομικής περίθαλψης υπηρεσίες.*

*Επιπλέον, στο πλαίσιο των υπολοίπων Αξόνων Προτεραιότητας, προβλέπονται δράσεις, χρηματοδοτούμενες από το ΕΤΠΑ, οι οποίες αφορούν ενδεικτικά βελτίωση της ποιότητας Περιβάλλοντος, ενίσχυση των ΜμΕ κλπ, και οι οποίες δεν επηρεάζουν άμεσα την ισότητα των ευκαιριών και την καταπολέμηση των διακρίσεων.*

*Τέλος, κατά τη διάρκεια σχεδιασμού και εφαρμογής του προγράμματος προβλέπεται η ανάληψη πρόσθετων πρωτοβουλιών για:*

* *Την ενεργό συμμετοχή σε δημόσια διαβούλευση, περιφερειακές και τομεακές αναπτυξιακές ημερίδες, εθνικά συνέδρια αρμόδιων δημόσιων φορέων και οικείων κοινωνικών οργανώσεων.*
* *Την ισόρροπη, κατά το δυνατόν, συμμετοχή ανδρών και γυναικών στην Επιτροπή Παρακολούθησης του ΕΠ και την εκπροσώπηση σε αυτή δημόσιων αρχών που είναι αρμόδιες για θέματα ισότητας, καθώς και κοινωνικών οργανώσεων ειδικών πληθυσμιακών ομάδων (Γενική Γραμματεία Ισότητας των Φύλων, Εθνική Συνομοσπονδία Ατόμων με Αναπηρία, κλ.π.).*
* *Τη λήψη κατάλληλων μέτρων για τη δημοσιοποίηση του ΕΠ και των ειδικότερων δράσεων που περιλαμβάνονται σε αυτό, ώστε να διασφαλίζεται η κατά το δυνατό ευρύτερη δυνατότητα πρόσβασης στην κοινοτική συγχρηματοδότηση.*
* *Την παρακολούθηση και τη σχετική ενημέρωση της Επιτροπής Παρακολούθησης του ΕΠ και της Ευρωπαϊκής Επιτροπής, μέσω της ετήσιας έκθεσης, όσον αφορά τα μέτρα που έχουν ληφθεί σε σχέση με την παροχή ίσων ευκαιριών στο πλαίσιο του ΕΠ, την αποτελεσματικότητα τους και τις διορθωτικές παρεμβάσεις που απαιτούνται ώστε να διασφαλίζεται η αρχή της μη διάκρισης* ***και η προσβασιμότητα στα άτομα με αναπηρία σύμφωνα με το άρθρο 9 της Σύμβασης των Ηνωμένων Εθνών για τα δικαιώματα των ατόμων με αναπηρία και το ευρωπαϊκό και εθνικό θεσμικό πλαίσιο (π.χ. Κανονισμοί για τα δικαιώματα των επιβατών, Οδηγία ΕΕ 2014/24, Νέος Οικοδομικός Κανονισμός κ.λπ).***
* *Τη χρήση εξειδικευμένων κριτηρίων για την τήρηση της αρχής της ισότητας μεταξύ ανδρών και γυναικών και της μη διάκρισης, καθώς και για την ενίσχυση της προσβασιμότητας* ***στα άτομα με αναπηρία*** *, κατά τη διαδικασία επιλογής, υλοποίησης και αξιολόγησης πράξεων για συγχρηματοδότηση, ανάλογα με το φυσικό αντικείμενο των παρεμβάσεων.[…].*

**4)** Δεδομένων των ιδιαίτερων προβλημάτων που αντιμετωπίζουν οι γυναίκες που υφίστανται πολλαπλή διάκριση λόγω του συνδυασμού του φύλου με κάποια άλλη αιτία διάκρισης (π.χ. αναπηρία, εθνοτική καταγωγή κ.λπ.), αλλά και οι γυναίκες που είναι μητέρες παιδιών με αναπηρία, οι οποίες υφίστανται διάκριση εξαιτίας της αναπηρίας του παιδιού τους, **στην ενότητα 11 *‘Οριζόντιες Αρχές*’, παρ 11.3 *‘Ισότητα μεταξύ ανδρών και γυναικών’* το β΄ εδάφιο** **θα πρέπει να συμπληρωθεί ως παρακάτω** *(βλ. κείμενο με χαρακτήρες bold):*

[…]Στο πλαίσιο του Ε.Π. «Αττική 2014 - 2020» και σε πλήρη εναρμόνιση με τα προβλεπόμενα στο κανονιστικό πλαίσιο της προγραμματικής περιόδου 2014-2020 (Κανονισμός (ΕΕ) αριθ. 1304/2013-) Κανονισμός (ΕΕ) αριθ. 1303/2013-) καθώς και τις στρατηγικές προτεραιότητες πολιτικής της Γενικής Γραμματείας Ισότητας επιδιώκεται η διασφάλιση της προώθησης της ισότητας μεταξύ ανδρών και γυναικών και η ενσωμάτωση της διάστασης του φύλου κατά τα στάδια της προετοιμασίας, της υλοποίησης, της παρακολούθησης και της αξιολόγησης του εν λόγω επιχειρησιακού προγράμματος.

***'Ιδιαίτερη μέριμνα θα ληφθεί για γυναίκες που αντιμετωπίζουν πολλαπλές διακρίσεις, όπως π.χ. γυναίκες με αναπηρία, γυναίκες-μητέρες ατόμων με αναπηρία, γυναίκες Ρομά κ.λπ.'[…]***

Συνεχίζοντας σε πλέον εξειδικευμένα πεδία:

**5)** Είναι πλέον κοινά αποδεκτό και τεκμηριωμένο το γεγονός ότι ο προσβάσιμος τουρισμός, που καλύπτει τις ανάγκες των ατόμων με αναπηρία, ηλικιωμένων και άλλων ομάδων με παρόμοιες ανάγκες, μπορεί να συνεισφέρει τα μέγιστα στη διεύρυνση της αγοράς, την επιμήκυνση της τουριστικής περιόδου και συνεπώς την αναβάθμιση του τουριστικού προϊόντος. Ως εκ τούτου, **η Ε.Σ.Α.μεΑ. θεωρεί αναγκαία την παρακάτω προσθήκη** (*βλ. κείμενο με χαρακτήρες bold*) **στην ενότητα 1.3. ‘*Θ.Σ. 3: Βελτίωση της ανταγωνιστικότητας των μικρομεσαίων επιχειρήσεων (ΜΜΕ)’***

[…] Η ενίσχυση της επιχειρηματικότητας στον τουρισμό αξιοποιεί τις παραπάνω παρεμβάσεις, αφού αφορά ευρύ φάσμα παρεμβάσεων, που καλύπτουν οριζόντια το σύνολο σχεδόν των Θ.Σ. που χρηματοδοτούνται από το ΠΕΠ Αττικής. Η ανάπτυξη και εφαρμογή μηχανισμών βελτίωσης της ανταγωνιστικότητας των ΜΜΕ, ενίσχυσης της εξωστρέφειας και αναβάθμισης του τουριστικού προϊόντος της Περιφέρειας ***και η βελτίωση της προσβασιμότητάς του σε ΑμεΑ και άτομα γ' ηλικίας***, ενίσχυσης του τοπικού κοινωνικού κεφαλαίου με επιχειρηματικά δίκτυα και η διάδοση της κοινωνικής επιχειρηματικότητας, θα συνδυασθούν με δράσεις αστικής αναζωογόνησης μέσω Ολοκληρωμένης Χωρικής Επένδυσης (ΟΧΕ)[…]

Παράλληλα, το Υπουργείο Τουρισμού σε συνεργασία με την ΕΣΑμεΑ[[1]](#footnote-1) συνιστούν, την ένταξη στο νέο ΕΣΠΑ 2014-2020 και την υλοποίηση της ολοκληρωμένης παρέμβασης «Προσβάσιμοι Προορισμοί» για τη δημιουργία ενός τουλάχιστον δικτύου προσβάσιμων προορισμών τουριστικού ενδιαφέροντος σε κάθε Περιφέρεια. Το δίκτυο μπορεί να περιλαμβάνει σημεία πολιτισμού (αρχαιολογικούς χώρους, μουσεία, πινακοθήκες, βιβλιοθήκες, πολιτιστικούς χώρους κ.λπ.), φυσικά αξιοθέατα (άλση, πάρκα, παραλίες, δασικές διαδρομές κ.λπ.) καθώς και επιχειρήσεις (διαμονής, εστίασης, εμπορικές κ.λπ.) προσβάσιμων σε άτομα με αναπηρία, τρίτης ηλικίας κ.λπ. Η δράση μπορεί επίσης να ενσωματώνει και δράσεις πιστοποίησης επιχειρήσεων και οργανισμών βάσει του εθνικού προτύπου ΕΛΟΤ 1439, εκπαίδευση προσωπικού κ.λπ.

**6)** Η προσβασιμότητα των μέσων μεταφοράς σταθερής τροχιάς της Περιφέρειας Αττικής (με εξαίρεση το τρένο) και των αστικών συγκοινωνιών του κέντρου είναι αρκετά ικανοποιητική, όμως είναι γνωστό ότι τα ΚΤΕΛ που εξυπηρετούν - συχνά ως μοναδική επιλογή - τις περιοχές εκτός κέντρου είναι απόλυτα απρόσβατα στα άτομα με αναπηρία, γεγονός που αφ’ εαυτού γεννά διακρίσεις, επιβαρύνσεις και ενίοτε αποκλεισμό σε βάρος των ατόμων με αναπηρία. Η πρόσβαση επίσης στις ακτοπλοϊκές υπηρεσίες εξακολουθεί να παρουσιάζει προβλήματα, ενώ δεν υπάρχει καμία πρόσβαση σε ΤΑΧΙ πέραν ελαχίστων περιπτώσεων ΤΑΧΙ που διαχειρίζονται αναπηρικοί φορείς. Παράλληλα η Ε.Ε. αναπτύσσει πλαίσιο[[2]](#footnote-2) για την ισότιμη πρόσβαση στις μεταφορές και των ατόμων με αναπηρία, η οποία σχετίζεται μάλιστα άμεσα με τον περιορισμό της εκπομπής ρύπων και την ασφάλεια ενώ ο προσβάσιμος τουρισμός έχει πλέον αναγνωριστεί ως ένας δυναμικός τομέας ανάπτυξης και αναβάθμισης της οικονομίας. Ως εκ τούτου, **η Ε.Σ.Α.μεΑ. θεωρεί αναγκαία την παρακάτω τροποποίηση/ προσθήκη** (βλ. χαρακτήρες με bold) **στην ενότητα 1. ‘*Ανάλυση και τεκμηρίωση των αναγκών που εξυπηρετούνται από την Περιφερειακή Αναπτυξιακή Στρατηγική ανά Θεματικό Στόχο*’, ‘1.7. *ΘΣ 7: Προώθηση των βιώσιμων μεταφορών και της άρσης των προβλημάτων σε βασικές υποδομές δικτύων’* (σελ. 11),**  κεφάλαιο ‘*1.1. Στρατηγική για τη συμβολή του επιχειρησιακού προγράμματος στη στρατηγική της Ένωσης για την έξυπνη, βιώσιμη και χωρίς αποκλεισμούς ανάπτυξη και την επίτευξη οικονομικής, κοινωνικής και εδαφικής συνοχής’,* παρ. *‘1.1.1 Περιγραφή της στρατηγικής του προγράμματος για να συμβάλει στη στρατηγική της Ένωσης για την Έξυπνη, βιώσιμη και δίχως αποκλεισμούς ανάπτυξη και την επίτευξη οικονομικής, κοινωνικής και εδαφικής συνοχής’*:

*[…]*Τέλος, είναι αναγκαία η συμπλήρωση των υποδομών εξυπηρέτησης κρουαζιερόπλοιων,

αλλά και η αντιμετώπιση της διαχείρισης των αυξημένων ροών των επισκεπτών στον

Πειραιά και στην Αθήνα.

***Έμφαση πρέπει να δοθεί στην εξυπηρέτηση των ΑμεΑ και των ηλικιωμένων και στην βελτίωση του δικτύου ώστε να ικανοποιεί τις απαιτήσεις των Ευρωπαϊκών Κανονισμών για τα δικαιώματα των επιβατών, συμπεριλαμβανομένων των επιβατών με αναπηρία[…]***

**Κατ’ αντιστοιχία δε οι Επενδυτικές Προτεραιότητες 7α: ‘*Στήριξη πολυτροπικού Ενιαίου Ευρωπαϊκού Χώρου Μεταφορών επενδύοντας στο δίκτυο του Διευρωπαϊκού Δικτύου Μεταφορών*’, 7β: ‘*Ενίσχυση περιφερειακής κινητικότητας μέσω της σύνδεσης δευτερευόντων και τριτευόντων κόμβων με τις υποδομές ΔΕΔ-Μ’*, 7γ: ‘*Ανάπτυξη και βελτίωση των συστημάτων μεταφορών φιλικών προς το περιβάλλον (συμπεριλαμβανομένων των χαμηλού θορύβου) και με χαμηλές εκπομπές διοξειδίου του άνθρακα, συμπεριλαμβανομένων των εσωτερικών πλωτών μεταφορών και των θαλάσσιων μεταφορών, λιμανιών, πολυτροπικών συνδέσεων και υποδομών αερολιμένα, προκειμένου να προωθηθεί η βιώσιμη περιφερειακή και τοπική κινητικότητα*’ (σελ. 168 και 190) θα πρέπει να περιλάβουν σχετική αναφορά στους προαναφερόμενους Κανονισμούς ΕΚ και στην ανάγκη βελτίωσης της προσβασιμότητας στα άτομα με αναπηρία του μεταφορικού δικτύου**. Επίσης, πέραν των αναφερόμενων στην παρακάτω παράγραφο Α.4. της παρούσας επιστολής, στην αντίστοιχη παράγραφο ‘*Κατευθυντήριες αρχές για την επιλογή πράξεων*’ που συνοδεύει τις παραπάνω προτεραιότητες θα πρέπει μεταξύ των αρχών **να περιληφθεί και η συμβατότητα με τους Ευρωπαϊκούς Κανονισμούς για τα δικαιώματα των επιβατών αναφορικά με την προσβασιμότητα υποδομών και υπηρεσιών.**

Ιδιαίτερα επισημαίνουμε εξάλλου στο σημείο αυτό, την τεκμηριωμένη πλέον από μελέτες, αλλά και τη διεθνή εμπειρία, στενότατη σχέση της προσβασιμότητας με την οδική ασφάλεια.

**7)** Είναι πλέον κοινά αποδεκτή, σε ευρωπαϊκό αλλά και εθνικό επίπεδο, η άμεση σχέση της αναπηρίας και της προσβασιμότητας με τομείς πέραν των παραδοσιακά γνωστών όπως αυτών που αναφέρονται στον Πίνακα 24 του παρόντος ΕΠ (δηλ. μεταφορές-επενδ.προτερ. 7, ανάπτυξη ανθρώπινου δυναμικού-επενδ.προτερ.8, κοινωνική ένταξη και καταπολέμηση της φτώχειας –επενδ.προτερ.9, υγεία-επενδ.προτερ.10, και εκπαίδευση-επενδ.προτερ.11 κ.λπ.).

Τη σχέση αυτή τονίζει τόσο η Σύμβαση των Ηνωμένων Εθνών για τα δικαιώματα των ατόμων με αναπηρία όσο και το νεώτερο θεσμικό πλαίσιο σε ευρωπαϊκό επίπεδο (Κανονισμοί για τα δικαιώματα των επιβατών, Οδηγία 2014/24 για τις δημόσιες συμβάσεις που αναφέρει ότι ‘*Κατά την εφαρμογή της παρούσας οδηγίας θα πρέπει να λαμβάνεται υπόψη η Σύμβαση των Ηνωμένων Εθνών για τα δικαιώματα των ατόμων με αναπηρία ( 6 ), ιδίως όσον αφορά την επιλογή μέσων επικοινωνίας, τεχνικών προδιαγραφών, κριτηρίων ανάθεσης και όρων εκτελέσεων των συμβάσεων’,* κ.λπ.) αλλά και η εθνική νομοθεσία (Νέος Οικοδομικός Κανονισμός, Απόφαση ΥΔΜΗΔ ΥΑΠ/Φ.40.4/1/989/ΦΕΚ 1301Β’ - Κύρωση Πλαισίου Παροχής Υπηρεσιών Ηλεκτρονικής Διακυβέρνησης κ.λπ.).

**Για το λόγο αυτό η Ε.Σ.Α.μεΑ. θεωρεί ότι στον αντίστοιχο Πίνακα 24, ενότητα 9.1, θα πρέπει στη στήλη *‘Priority axes to which conditionality applies’* να περιληφθούν ως σχετιζόμενοι με την αιρεσιμότητα G.3. όλοι οι Θεματικοί Στόχοι - Επενδυτικές Προτεραιότητες και όχι μόνο οι πέντε μνημονευόμενοι (Θ.Σ. 7,8,9,10 και 11).**

**8)** Τέλος, **η Ε.Σ.Α.μεΑ. προτείνει τη συμπερίληψη των παρακάτω ενδεικτικών στοχευμένων δράσεων στους αντίστοιχους άξονες προτεραιότητας του ΕΠ:**

* **ΑΠ1:** Ενίσχυση των Μηχανισμών και των Επενδύσεων των ΜΜΕ της Περιφέρειας Αττικής στην Έρευνα και την Καινοτομία (ΕΤΠΑ).

**Ενδεικτικές δράσεις προς ένταξη στον ΑΠ1**

- Δράσεις βελτίωσης της προσβασιμότητας ΜΜΕ σε άτομα με αναπηρία και πιστοποίησης αυτών βάσει του Προτύπου ΕΛΟΤ 1439

* **ΑΠ2:** Διάδοση και Ανάπτυξη Καινοτόμων Προϊόντων και Υπηρεσιών των ΜΜΕ με τη χρήση ΤΠΕ (ΕΤΠΑ).

**Ενδεικτικές δράσεις προς ένταξη στον ΑΠ2**

- Προώθηση της βελτίωσης της προσβασιμότητας στα άτομα με αναπηρία υφιστάμενων ιστοσελίδων δημόσιων και ιδιωτικών επιχειρήσεων

* **ΑΠ6:** Βελτίωση της Ποιότητας Ζωής στο Αστικό Περιβάλλον (ΕΤΠΑ).

**Ενδεικτικές δράσεις προς ένταξη στον ΑΠ6**

- Δημιουργία και προβολή δικτύων προσβάσιμων προορισμών (διαδρομών, υποδομών και μέσων) τουριστικού ενδιαφέροντος

- Προώθηση δράσεων βελτίωσης της προσβασιμότητας αστικών αξόνων σε υποβαθμισμένες περιοχές ή/και σε περιοχές εμβληματικού χαρακτήρα / ειδικής δυναμικής της Αττικής

- Εφαρμογή εμβληματικής ολοκληρωμένης δράσης για τη δημιουργία τυπικής προσβάσιμης και έξυπνης πόλης

- Υποστήριξη παρεμβάσεων αποκατάστασης της προσβασιμότητας κτιρίων ανοικτών στο κοινό βάσει των απαιτήσεων του Νέου Οικοδομικού Κανονισμού

* **ΑΠ7:** Ενίσχυση της Περιφερειακής Κινητικότητας και των Πολυτροπικών Μεταφορικών Συνδέσεων της Περιφέρειας Αττικής (ΕΤΠΑ).

**Ενδεικτικές δράσεις προς ένταξη στον ΑΠ7**

- Προώθηση δράσεων για τη συμμόρφωση των μεταφορικών συστημάτων της Αττικής στις απαιτήσεις των Ευρωπαϊκών Κανονισμών για τα δικαιώματα των επιβατών

- Δράσεις βελτίωσης της προσβασιμότητας των ακτοπλοϊκών συγκοινωνιών Αργοσαρωνικού

- Υποστήριξη της προμήθειας και δρομολόγησης προσβάσιμων τουριστικών λεωφορείων με στόχο κυρίως την εξυπηρέτηση των πελατών με αναπηρία της κρουαζιέρας

* **ΑΠ9:** Προώθηση της Κοινωνικής Ένταξης και Καταπολέμηση της Φτώχειας και Διακρίσεων - Διασφάλιση της Κοινωνικής Συνοχής (ΕΚΤ).

**Ενδεικτικές δράσεις προς ένταξη στον ΑΠ9**

- Προώθηση της ανεξάρτητης διαβίωσης των ατόμων με αναπηρία (θεσμός του προσωπικού βοηθού).

- Παροχή εξατομικευμένης υποστήριξης σε μητέρες/πατέρες παιδιών/ατόμων με αναπηρία και γυναίκες με αναπηρία.

- Δημιουργία Δικτύου Ολοκληρωμένων Υπηρεσιών Υποστήριξης Οικογενειών που φροντίζουν παιδιά/άτομα με αναπηρία (όπως για π.χ. Βρεφονηπιακοί Σταθμοί, ΚΔΑΠ – ΜΕΑ, Κέντρα Διημέρευσης και Ημερήσιας Φροντίδας, ΚΗΦΗ, Στέγες Υποστηριζόμενης Διαβίωσης, Ξενώνες Βραχείας Φιλοξενίας κ.λπ.) μέσω της δημιουργίας σχετικού Γραφείου στους Δήμους.

- Προώθηση δράσης «Διαβίωση κατ’ οίκον», για επιδότηση παρεμβάσεων προσβασιμότητας σε κατοικίες ατόμων με αναπηρία με σκοπό την προώθηση της ανεξάρτητης διαβίωσης και την αποφυγή της ιδρυματοποίησης.

- Εκστρατείες ενημέρωσης επιχειρηματιών για τις ικανότητες των ατόμων με αναπηρία και τα οφέλη για την επιχείρηση που απασχολεί άτομα με αναπηρία.

- Παροχή κινήτρων στους επιχειρηματίες για την απασχόληση ατόμων με αναπηρία (π.χ. επιδότηση της απασχόλησης των ατόμων με αναπηρία).

- Εφαρμογή δράσης για την προώθηση των εύλογων προσαρμογών στους χώρους εργασίας και τις ΤΠΕ που χρησιμοποιούνται.

- Υποστήριξη αναπηρικών φορέων για ίδρυση και λειτουργία προστατευμένων παραγωγικών εργαστηρίων αλλά και προγραμμάτων υποστηριζόμενης απασχόλησης.

- Δράσεις προώθησης των γυναικών με αναπηρία στην απασχόληση μέσω δημιουργίας Κοινωνικών Συνεταιρισμών καθώς και στελέχωσης των Κοινωνικών Υπηρεσιών σε συνεργασία με τον ΟΑΕΔ (αντίστοιχα με τον 3+1).

* **ΑΠ11:** Ανάπτυξη - Αναβάθμιση Στοχευμένων Υποδομών Εκπαίδευσης (ΕΤΠΑ)

**Ενδεικτικές δράσεις προς ένταξη στον ΑΠ11**

- Συμβολή στη βελτίωση της ποιότητας των υπηρεσιών εκπαίδευσης, κατάρτισης και διά βίου μάθησης των ατόμων με αναπηρία και της σύνδεσής τους με την περιφερειακή αγορά

- Βελτίωση της προσβασιμότητας όλων των δημόσιων σχολείων όλων των εκπαιδευτικών βαθμίδων

Σε συνέχεια των παραπάνω προτάσεων, η Ε.Σ.Α.μεΑ. αναμένοντας τις δικές σας ενέργειες για τη συμπλήρωση/προσαρμογή του ΠΕΠ κατά τρόπο συμβατό με τις απαιτήσεις των νέων Κανονισμών των ΕΔΕΤ για τα άτομα με αναπηρία, θέτει στη διάθεσή σας την εξειδικευμένη τεχνογνωσία που πλέον κατά κοινή ομολογία διαθέτει.

Σας ευχαριστούμε θερμά εκ των προτέρων.

Με εκτίμηση,

Ο Πρόεδρος Ο Γεν. Γραμματέας

Ι. Βαρδακαστάνης Χρ. Νάστας

1. Βλ. Δελτίο Τύπου Υπ.Τουρισμού της 28.03.2014 ‘*Πρωτόκολλο Συνεργασίας με την Εθνική Συνομοσπονδία Ατόμων με Αναπηρία’* [↑](#footnote-ref-1)
2. Βλ. Κανονισμούς ΕΚ 1107/2006, 1371/2007, 1177/2010 και 181/2011. [↑](#footnote-ref-2)